- రూ.7 లక్షల కోట్లతో రోడ్ల నిర్మాణ పనులకు జై!
- 14.2 కోట్ల పనిదినాల కల్పనే ధ్యేయంగా అడుగులు
న్యూఢిల్లీ: దేశీయ మౌలిక రంగంలో నెలకొన్న స్త్తబ్దతను పారదోలి, ఉపాధి అవకాశాలను పెంపొందించేందుకు గాను కేంద్ర ప్రభుత్వ భారీ బడ్జెట్‌తో రోడ్ల నిర్మాణపు పనులను చేపట్టాలని నిర్ణయించింది. ఇందులో భాగంగా రానున్న అయిదేండ్ల కాలంలో దాదాపు రూ.6.92 కోట్ల భారీ వ్యయంతో దేశంలో 83,677 కి.మీ. పరిధిలో రోడ్లను నిర్మించాలని నిర్ణయించింది. తద్వారా 14.2 కోట్ల పనిదినాలతో కూడా ఉద్యోగావ కాశాలను కల్పించాలని నిర్ణయించింది. 2021-22 నాటికి ఈ భారీ నిర్మాణ పనులను చేపట్టాలని సర్కారు లక్ష్యంగా పెట్టుకొంది. ఉపాధి కల్పనలో మోడీ సర్కారు విఫలమైందన్న నిందను దూరం చేసుకొనేలా సర్కారు ఈ రోడ్‌ ప్రాజెక్టుకు తెర తీసినట్టుగా తెలుస్తోంది. రోడ్లు నిర్మాణ ప్రక్రియలో భాగంగా ప్రభుత్వం ఇప్పటికే దాదాపు రూ.5.35 లక్షల కోట్ల వ్యయంతో దాదాపు 34,800 కి.మీ. మేర చేపట్టనున్న భారత్‌మాలా రోడ్‌ ప్రాజెక్టుకు ప్రభుత్వం ఇప్పటికే సమ్మతినిచ్చిన విషయం తెలిసిందే. కొత్త రోడ్ల నిర్మాణానికి అవసరమయ్యే నిధులలో రూ.2.09 లక్షల కోట్ల సొమ్మును మార్కెట్ల నుంచి.. రూ.1.06 లక్షల కోట్ల సొమ్మును ప్రయివేట్‌ పెట్టుబడుల రూపంలోను మరో రూ.2.19 కోట్ల మేర నిధులను సీఆర్‌ఎఫ్‌, టీవోటీ, భరత్‌మాలా ప్రాజెక్టు టోల్‌ ద్వారా సమీకరించనున్నారు. దీనికి తోడు గ్రామీణ ప్రాంతాలకు రోడ్డు అనుసంధానతను పెంపొందించేందుకు గాను రానున్న అయిదేండ్ల కాలంలో రాష్ట్ర, కేంద్ర ప్రభుత్వాలు రూ.88,185 కోట్ల వ్యయంతో 1,09,302 కి.మీ. రహదారులను నిర్మించనున్నారు.
మీ స్నేహితులకు రికమెండ్ చెయ్యండి